Document ID: 32005D0740

KOMISJONI OTSUS,
20. oktoober 2005,
millega muudetakse otsust 2005/693/EÜ Venemaal esineva klassikalise lindude katkuga seotud teatavate kaitsemeetmete kohta
(teatavaks tehtud numbri K(2005) 4176 all)
(EMPs kohaldatav tekst)
(2005/740/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõikeid 1 ja 6,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõikeid 1 ja 5,
ning arvestades järgmist:
(1)
Lindude gripp on väga nakkav kodulindude ja lindude haigus, põhjustades suremust ja häireid, mis võivad kiiresti omandada episootilised mõõtmed, kujutada tõsist ohtu loomade ja inimeste tervisele ning vähendada järsult kodulinnukasvatuse tasuvust.
(2)
Komisjoni 6. oktoobri 2005. aasta otsus 2005/693/EÜ Venemaal esineva klassikalise lindude katkuga seotud teatavate kaitsemeetmete kohta (3) võeti vastu pärast lindude gripi puhanguid Venemaal. Kõnealuse otsusega peatatakse muude lindude kui kodulindude import Venemaalt.
(3)
Lisaks sellele peatatakse otsusega 2005/693/EÜ töötlemata sulgede ja suleosade import kõnealuse otsuse I lisas loetletud Venemaa piirkondadest. Teatavatel tingimustel on töötlemata sulgede ja suleosade import siiski lubatud kõnealuse otsuse I lisa loetelusse mittekuuluvatest Venemaa piirkondadest, sealhulgas Uurali mägedest läänes asuvatest piirkondadest, kus otsuse 2005/693/EÜ vastuvõtmise kuupäeval ei olnud puhanguid esinenud.
(4)
Venemaa teavitas komisjoni 19. oktoobril 2005 lindude gripi puhangust Tulas, mis asub Venemaa Keskföderaalringkonnas, kus eelnevalt ei olnud puhanguid registreeritud ning kust võib endiselt importida töötlemata sulgi ja suleosi vastavalt otsusele 2005/693/EÜ.
(5)
Seoses hiljuti ilmnenud A-tüüpi gripiviiruse alatüübi H5N1 põhjustatud kõrge patogeensusega lindude gripi puhangutega Türgis, Rumeenias ja Venemaal võib kaudsete tõendite ja molekulaarepidemioloogiliste andmete põhjal kindlalt oletada, et lindude gripiviirus on kõnealustesse kolmandatesse riikidesse levinud Kesk-Aasiast pärinevate rändlindude kaudu. Seda võib järeldada ka rahvusvahelise episootiaameti hiljutist kontrollikäiku Venemaale käsitleva aruande põhjal, mis avaldati 14. oktoobril 2005.
(6)
Vastavalt olemasolevatele teadmistele nendelt Kesk-Aasia ja Siberi aladelt pärinevate rändlindude rännuteede kohta, kus on haigusjuhtumeid registreeritud, tuleks keelata töötlemata sulgede ja suleosade import ühendusse nendest Venemaa piirkondadest, kus hiljuti on esinenud lindude gripi puhanguid või mis on sellega seoses väga ohustatud.
(7)
Seepärast tuleks komisjoni otsuse 2005/693/EÜ I lisa vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2005/693/EÜ I lisasse lisatakse punktid 4, 5, 6 ja 7:
“4. Keskföderaalringkond
Hõlmab Vene Föderatsiooni järgmisi piirkondi: Belgorodi oblast, Brjanski oblast, Ivanovo oblast, Kaluga oblast, Kostroma oblast, Kurski oblast, Lipetski oblast, Moskva (föderaallinn), Moskva oblast, Orjoli oblast, Rjazani oblast, Smolenski oblast, Tambovi oblast, Tveri oblast, Tula oblast, Vladimiri oblast, Voroneži oblast, Jaroslavli oblast.
5. Lõuna föderaalringkond
Hõlmab Vene Föderatsiooni järgmisi piirkondi: Adõgee vabariik, Astrahani oblast, Tšetšeenia vabariik, Dagestani vabariik, Inguššia vabariik, Kabardi-Balkaaria vabariik, Kalmõkkia vabariik, Karatšai-Tšerkessia vabariik, Krasnodari krai, Põhja-Osseetia Alaania vabariik, Stavropoli krai, Rostovi oblast, Volgogradi oblast.
6. Loode föderaalringkond
Hõlmab Vene Föderatsiooni järgmisi piirkondi: Arhangelski oblast, Komi vabariik, Novgorodi oblast, Vologda oblast.
7. Volga föderaalringkond
Hõlmab Vene Föderatsiooni järgmisi piirkondi: Baškortostani vabariik, Tšuvaššia vabariik, Kirovi oblast, Mari Eli vabariik, Mordva vabariik, Nižni Novgorodi oblast, Orenburgi oblast, Penza oblast, Permi oblast, Permikomi autonoomne ringkond, Samara oblast, Saratovi oblast, Tatarstani vabariik, Udmurtia vabariik, Uljanovski oblast.”
Artikkel 2
Käesolev otsus on adresseeritud liikmesriikidele.
Brüssel, 20. oktoober 2005

Labels: 0
3
18
6